Η διαμάχη για τον τρόπο που η Ε.Ε. θα πρέπει να αντιμετωπίσει τους μετανάστες από τη Βόρεια Αφρική που διασχίζουν τη Μεσόγειο έχει οξυνθεί τις τελευταίες εβδομάδες, αν και ο αριθμός τους έχει μειωθεί σημαντικά από το 2015. Επιπλέον, αντίθετα με την κραταιά αντίληψη, το ποσοστό των μεταναστών σε σχέση με τον πληθυσμό είναι μικρό.

Σύμφωνα με επίσημα στοιχεία της Ύπατης Αρμοστείας του ΟΗΕ για τους Πρόσφυγες (UNHCR), στο τέλος του 2017 περίπου 22,3 εκατομμύρια μετανάστες ζούσαν στην Ε.Ε. Πρόκειται για το 0,45% του συνολικού πληθυσμού της Ευρώπης που ανέρχεται σε περισσότερα από 511 εκατομμύρια.

Επίσης, σύμφωνα με τον Διεθνή Οργανισμό Μετανάστευσης (ΔΟΜ), από την 1η Ιανουαρίου ως τις 24 Ιουνίου 2018, 43.000 μετανάστες αποπειράθηκαν τον επικίνδυνο διάπλου της Μεσογείου, σχεδόν μισοί σε σχέση με την ίδια περίοδο πέρυσι, ενώ ο αντίστοιχος αριθμός το 2016 ήταν πενταπλάσιος.

Ο αριθμός των ανθρώπων που έχουν βρεθεί νεκροί και έχουν κηρυχθεί αγνοούμενοι έχει επίσης μειωθεί. Σύμφωνα με τον ΔΟΜ, εκτιμάται στους 1.000 το πρώτο μισό του έτους, με τα δύο τρίτα των θανάτων να καταγράφονται στον κεντρικό θαλάσσιο δρόμο προς την Ιταλία. Το 2017 περισσότεροι από 2.150 πνίγηκαν το πρώτο εξάμηνο του έτους, σχεδόν όλοι στον δρόμο προς την Ιταλία.

Η Ιταλία, η Ελλάδα και η Ισπανία είναι οι κύριες χώρες εισόδου. Μέχρι το τέλος Ιουνίου περίπου το 40% των μεταναστών έφτασε στην Ιταλία, με τους υπόλοιπους να μοιράζονται μεταξύ Ισπανίας και Ελλάδας. Πολλοί λίγοι έφτασαν στην Κύπρο.

Σημαντικά λιγότεροι μετανάστες φτάνουν στην Ιταλία τα τελευταία χρόνια, όταν ο μέσος όρος είχε φτάσει τους 156.000 ετησίως. Ο υπουργός Εσωτερικών Ματέο Σαλβίνι, επικεφαλής του ακροδεξιού κόμματος Λέγκα, επιθυμεί να κλείσει τα σύνορα της Ιταλίας σε νέες αφίξεις. Από την αρχή του έτους ως τις 24 Ιουνίου περισσότεροι από 16.400 μετανάστες έχουν φτάσει στις ακτές της χώρας, ενώ την ίδια περίοδο το 2017 ο αριθμός τους έφτασε τις 73.000. Σύμφωνα με την UNHCR, περίπου 167.000 μετανάστες ζούσαν στη χώρα το 2017, αριθμός που αντιστοιχεί στο 0,28% του πληθυσμού της Ιταλίας, που ανέρχεται στα 60,5 εκατομμύρια.

Ο αριθμός των μεταναστών έχει αυξηθεί στη δυτική Μεσόγειο. Τον Ιούνιο καταγράφηκε ο μεγαλύτερος αριθμός αφίξεων στις ισπανικές ακτές εδώ και τέσσερα χρόνια, περισσότεροι από 5.300 μετανάστες, σύμφωνα με τον ΔΟΜ. Μέχρι στιγμής το 2018 καταγράφηκαν 13.500 αφίξεις σε σύγκριση με 1.750 το πρώτο μισό του 2015. Στο τέλος του 2017 ζούσαν 17.500 μετανάστες στην Ισπανία που αντιστοιχούν στο 0,04% του πληθυσμού της χώρας.

Το 2015 η Ελλάδα χρειάστηκε να αντιμετωπίσει την άφιξη 850.000 μεταναστών. Όμως μετά τη συμφωνία που σύναψε η Ε.Ε με την Τουρκία ο αριθμός τους έχει μειωθεί σημαντικά. Αφού δέχθηκε περίπου 174.000 το 2016 και σχεδόν 29.600 το 2017, φέτος περίπου 13.000 μετανάστες έχουν φτάσει στη χώρα. Στο τέλος του 2017 περίπου 33.000 μετανάστες ζούσαν στην Ελλάδα, ποσοστό που αντιστοιχεί στο 0,3% του πληθυσμού.

Η Γερμανία, μπροστά από τη Γαλλία και τη Σουηδία έχει υποδεχθεί τους περισσότερους μετανάστες. Στο τέλος του 2017 υπήρχαν 970.400 αιτούντες άσυλο στη Γερμανία, σύμφωνα με τη UNHCR. Ωστόσο σε σχέση με τον πληθυσμό, η Γερμανία φιλοξενεί 117 μετανάστες ανά 10.000 κατοίκους, η Σουηδία 241, η Μάλτα 174 και η Αυστρία 131.

Στο τέλος του 2017 λιγότεροι από 1.000 μετανάστες ζούσαν στην Εσθονία, την Κροατία, τη Σλοβενία, τη Λετονία και τη Σλοβακία. Στην Πολωνία και την Ουγγαρία, χώρες που αντιτίθενται στην υποδοχή μεταναστών, υπάρχουν τρεις με έξι μετανάστες ανά 10.000 κατοίκους.

Πηγή: ΑΜΠΕ